Yousee-konflikten tilspidses

Konflikten mellem Yousee og danske indholdsproducenter, der brød ud i lys lue tirsdag morgen, er eskaleret natten over. Konflikten kan i yderste konsekvens betyde, at Yousee-kunder mister alt danskproduceret indhold.

Det er naturligvis penge, der er problemet. Yousee hævder, at de trods en opsagt aftale fortsat betaler for rettighederne til at vise det danske indhold. Men det afvises blankt af Copydan.

“Nuuday har konsekvent meddelt Copydan, at vi ønsker at betale det fulde beløb for brug af rettigheder, mens vi afventer domstolens afgørelse. Nuuday betaler fortsat alle Copydans fakturaer fuldt ud,” lød det i en pressemeddelelsen, der blev sendt ud tirsdag middag.

Men den påstand afviser Jørgen Ramskov, der er bestyrelsesleder for Copydans Verdens TV. Til TV 2 siger han, at der godt nok er indbetalt penge i både januar, februar og marts, men at beløbene ikke svarer til det, der er blevet faktureret.

– De er ikke betalt. Det er et faktum. Det acontobeløb, Yousee har indbetalt, matcher ikke de betalinger, Copydan har faktureret, siger Jørgen Ramskov.

På baggrund af det manglende beløb har producenterne bedt advokater om at undersøge, de kan forbyde Yousee at anvende danske filmproduktioner i deres tv-pakker. Det vil konkret betyde, sat tv-kunder hos Yousee ikke ville kunne se danskproduceret indhold før sagen er afgjort i Sø- og Handelsretten. Og det kan tage adskillige år.

Sagen kort ….

Den 1. april stævnede Yousee og Nuuday organisationerne Copydan Verdens TV, UBOD og Koda, der varetager producenternes rettigheder. Yousee vil have domstolene til at anerkende, at betalingen for det danske indhold er for dyrt. Faktisk 5-7 gange højere end i de lande, vi normalt sammenligner os med, mener Yousee. Siden 1. april har aftalen mellem Yousee og de danske producenterne derfor været ophævet og der ikke været nogen formelle aftaler om brugen af producenternes indhold.

Læs mere: YouSee kunder risikerer at miste alt danskproduceret indhold.

Yousee-konflikten tilspidses