YouSee kunder risikerer at miste alt danskproduceret indhold

Her til morgen har noget der ligner en koordineret indsats fra både skuespillere, scenemedarbejdere og filmfotografer betydet en ganske fyldt indboks på landets redaktioner – de faglige grupper bakker nemlig i pressemeddelelser samlet op om at KODA, Copydan og UBOD (Union of Broadcasting Organisations Denmark) nu undersøger juridiske tiltag mod den Australsk ejede YouSee koncern, der kan betyde at YouSees kunder kan risikere at miste det danske indhold.

Historien begyndte da Nuuday/YouSee opsagde med deres australske kapitalfond i ryggen den 15. marts 2024 alle aftaler og stævnede rettighedshaverne i regi af Copydan Verdens TV, UBOD og Koda. Det betyder i praksis, at der siden den 1. april 2024 ikke har været nogen aftaler om brugen af rettighedshavernes indhold og heller ikke nogen betaling for brugen.

Fordi sagen er rejst ved domstolene, kan den trække ud i fem-syv år eller mere. YouSee kunne i stedet have valgt at få prøvet betalingen ved det uvildige Ophavsretslicensnævn, som er et nævn nedsat af Folketinget med bred politisk opbakning til netop det formål. Her ville sagsbehandlingen være hurtigere end ved domstolene. Ifølge Copydan er det en bevidst strategi fra YouSees side.

Borgen-stjerne bakker op

Skuespiller og bestyrelsesmedlem i skuespillerforbundet Birgitte Hjort Sørensen, som selv har spillet med i adskillige store danske tv-serier som Borgen og senest Dark Horse, er bestyrelsesmedlem i skuespillerforbundet og er utilfreds med YouSees håndtering af sagen:

– Som skuespillere er vi selvfølgelig kun interesserede i, at vores arbejde når ud til så stort et publikum som muligt. Derfor er det meget beklageligt, at vi nu er nødt til at forsøge at få nedlagt forbud mod, at YouSee viser film og tv-serier, vores medlemmer medvirker i. Det er desværre den eneste mulighed, vi har, da YouSee ikke vil indgå i en forhandling og uden aftale fortsat bruger vores medlemmers arbejde i deres tv-pakker. Det er ulovligt, og det kan vi naturligvis ikke acceptere.

Processen for sagsanlæg af denne type kan være ganske lang, så YouSee kunderne skal nok ikke frygte at miste adgang til danskproduceret tv lige med det samme.

YouSee kunder risikerer at miste alt danskproduceret indhold